**Informatīvais ziņojums**

**par Eiropas Savienības Tieslietu un iekšlietu ministru padomes**

**2017.gada 14.septembra sanāksmē iekļautajiem jautājumiem**

 **I. Eiropas Savienības Tieslietu un iekšlietu ministru padomes sanāksmes darba kārtība**

2017.gada 14.septembrī Briselē, Beļģijā notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padomes) sanāksme. Sanāksmes darba kārtībā ir iekļauti šādi jautājumi:

* **Cīņa ar terorismu – aktuālā situācija pēc nesenajiem notikumiem**

Lai arī ir sasniegts nozīmīgs progress dalībvalstu un ES līmenī pretterorisma jomā, nesenie notikumi pierāda, ka ES ir nepieciešams pēc iespējas ātrāk pabeigt plānotos pasākumus un efektīvi piemērot esošos instrumentus. Prezidentūra ir identificējusi prioritāros pasākumus, kuru īstenošanai turpmāk tiks pievērsta pastiprināta uzmanība:

* radikalizācijas novēršana;
* interneta izmantošanas teroristiskos nolūkos ierobežošana;
* informācijas apmaiņas uzlabošana;
* sistēmu sadarbspējas nodrošināšana;
* vienošanās panākšana par ETIAS;
* SIS funkcionalitātes uzlabošana, ieviešot jaunu brīdinājumu veidu “izmeklēšanas pārbaude”;
* datu uzglabāšana;
* publisku vietu aizsardzība;
* tiesībaizsardzības un militāro iestāžu sadarbības stiprināšana;
* policijas pārrobežu sadarbības stiprināšana;
* ES Pasažieru datu reģistra direktīvas ieviešana visās dalībvalstīs;
* ES dalībvalstu policijas speciālo vienību tīkla stiprināšana.

**Latvijas viedoklis**:

*Latvija* ***kopumā atbalsta*** *prezidentūras identificētos prioritāros pasākumus un piekrīt, ka to īstenošana* ***stiprinās ES spējas*** *pretterorisma jomā.*

* **Migrācija – pašreizējā situācija un nākamie soļi**

Kopš 2017.gada sākuma 99 846 personas ieradās ES, izmantojot Centrālo Vidusjūru. Kopumā pēdējos divos mēnešos (jūlijā un augustā) Centrālajā Vidusjūrā ir bijušas mazākās migrācijas plūsmas kopš 2014.gada.

Migrācijas plūsmas Austrumu Vidusjūrā saglabājas zemas kopš pagājušā gada aprīļa. Savukārt Rietumu Vidusjūrā šobrīd ir vērojams plūsmu pieaugums.

Turpinot rūpīgi uzraudzīt pašreizējo situāciju, prezidentūra rosina turpmākajos mēnešos koncentrēties uz šādiem prioritāriem pasākumiem:

* plūsmu turpmāka samazināšana un ierobežošana Centrālajā Vidusjūrā, stiprinot sadarbību ar Lībiju, Nigēru, Ēģipti, Čadu, Etiopiju un Sudānu;
* nelegālo imigrantu atgriešanas uzlabošana, efektīvāk izmantojot iespējas sasaistīt citas ES politikas ar atgriešanas jautājumiem;
* ES – Turcijas vienošanās izpildes turpināšana;
* patvēruma meklētāju pārvietošanas no Grieķijas un Itālijas turpināšana, kā arī dalībvalstu ekspertu nosūtīšana uz ES aģentūrām;
* koncepta “droša trešā valsts” saskaņošana ar Ženēvas konvenciju un ES primārajām tiesībām, respektējot ES un dalībvalstu kompetences.

Jauna pozīcija netiks gatavota. Latvijas viedoklis atbilst līdz šim apstiprinātajām Latvijas pozīcijām migrācijas un patvēruma jomā.

**Latvijas viedoklis**:

*Latvija uzskata, ka nepieciešama* ***visaptveroša pieeja efektīvai un ilgtspējīgai migrācijas plūsmu pārvaldībai****, jo neviens atsevišķs ES migrācijas politikas instruments vai pasākums nav universāls risinājums, kas nodrošinās rezultātu.*

*Latvijas vērtējumā* ***visaptverošas pieejas nodrošināšana ir vitāli svarīga****, lai pēc iespējas apturētu migrācijas plūsmas pirms ES robežas. Šajā kontekstā būtiski ir turpināt* ***stiprināt ārējo robežu pārvaldību****. Tāpat ir jāpieliek maksimālas pūles* ***efektīvas atgriešanas politikas īstenošanā****, tādējādi mazinot pull faktorus. Nozīmīga loma ir arī efektīvai* ***sadarbībai ar galvenajām migrantu izcelsmes un tranzīta valstīm****.*

*Nenoliedzot pašreizējos izaicinājumus Vidusjūras migrācijas ceļā, Latvijas vērtējumā ir jāturpina cieši sekot līdzi vispārējai situācijai un uzraudzīt situāciju arī citos migrācijas ceļos, lai nepieciešamības gadījumā varētu ātri un operatīvi reaģēt uz aktuālajiem izaicinājumiem.*

Līdztekus šiem jautājumiem ministri tiks informēti par neseno ES tiesas spriedumu par ES – Kanādas līgumu par Personas datu reģistra datu nodošanu.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

08.09.2017. 08:40

512

Eiropas lietu un starptautiskās sadarbības departamenta

Eiropas lietu nodaļas vadītāja I.Muceniece

67219170

iveta.muceniece@iem.gov.lv